CELEX: 32018R0409
Language: lt
Date: 2018-03-14 00:00:00
Title: 2018 m. kovo 14 d. Europos Parlamento ir Tarybos reglamentas (ES) 2018/409, kuriuo iš dalies keičiamas Tarybos reglamentas (EB, Euratomas) Nr. 480/2009, įsteigiantis Išorės veiksmų garantijų fondą

19.3.2018   
            
            
               LT
            
            
               Europos Sąjungos oficialusis leidinys
            
            
               L 76/1
            
         EUROPOS PARLAMENTO IR TARYBOS REGLAMENTAS (ES) 2018/409
   2018 m. kovo 14 d.
   kuriuo iš dalies keičiamas Tarybos reglamentas (EB, Euratomas) Nr. 480/2009, įsteigiantis Išorės veiksmų garantijų fondą
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 209 ir 212 straipsnius,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   laikydamiesi įprastos teisėkūros procedūros (1),
   kadangi:
   
               (1)
            
            
               Išorės veiksmų garantijų fondas (toliau – Fondas) yra reglamentuojamas Tarybos reglamentu (EB, Euratomas) Nr. 480/2009 (2);
            
         
               (2)
            
            
               Fondas yra sudarytas iš Sąjungos bendrojo biudžeto vienos įmokos per metus, palūkanų, gautų už investuotas Fondo lėšas, ir sumų, išieškotų iš įsipareigojimų nevykdančių skolininkų;
            
         
               (3)
            
            
               rizikos priedo pajamos, gautos Europos investicijų bankui (toliau – EIB) vykdant finansavimo operacijas, kurioms Sąjunga suteikia biudžeto garantiją, turėtų būti mokamos į Fondą;
            
         
               (4)
            
            
               kai Fondo suma viršija 10 % visų neįvykdytų Sąjungos skolinių kapitalo įsipareigojimų, perviršis turėtų būti sugrąžintas į Sąjungos bendrąjį biudžetą, siekiant geriau apsaugoti biudžetą nuo galimos papildomos rizikos, kad EIB finansavimo operacijos, kuriomis siekiama išspręsti pabėgėlių, migrantų, priimančiųjų ir tranzito bendruomenių bei kilmės bendruomenių ekonominio atsparumo stiprinimo, kaip strateginio atsako šalinant pagrindines migracijos priežastis, problemą, bus neįvykdytos;
            
         
               (5)
            
            
               todėl reikėtų atitinkamai iš dalies pakeisti Reglamentą (EB, Euratomas) Nr. 480/2009,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB, Euratomas) Nr. 480/2009 iš dalies keičiamas taip:
   
               1)
            
            
               2 straipsnis papildomas šia įtrauka:
               
                           „—
                        
                        
                           rizikos priedo pajamų, gautų EIB vykdant finansavimo operacijas, kurioms Sąjunga suteikia atlyginamą garantiją.“;
                        
                     
         
               2)
            
            
               3 straipsnio trečia pastraipa pakeičiama taip:
               „Jei Fondo suma viršija 10 % visų neįvykdytų Sąjungos skolinių kapitalo įsipareigojimų, perviršis grąžinamas į Europos Sąjungos bendrąjį biudžetą. Remiantis „n – 1“ metų pabaigoje buvusiu 10 % visų neįvykdytų Sąjungos skolinių kapitalo įsipareigojimų ir Fondo grynojo turto vertės skirtumu, apskaičiuotu n metų pradžioje, tas perviršis viena operacija sumokamas į Europos Sąjungos „n + 1“ metų bendrojo biudžeto pajamų suvestinės specialią išlaidų kategoriją.“;
            
         
               3)
            
            
               7 straipsnis pakeičiamas taip:
               „7 straipsnis
               Vykdyti Fondo finansinį valdymą Komisija paveda EIB.
               Komisija ne vėliau kaip 2019 m. birželio 30 d. pateikia Europos Parlamentui ir Tarybai Fondo ir Europos darnaus vystymosi fondo turto finansinio valdymo pavedimo Komisijai, EIB arba abiem šioms institucijoms pranašumų ir trūkumų nepriklausomą išorės vertinimą, kuriame atsižvelgiama į atitinkamus techninius ir institucinius kriterijus, naudojamus lyginant turto valdymo paslaugas, įskaitant techninę infrastruktūrą, teikiamų paslaugų sąnaudų palyginimą, institucinę sąrangą, kiekvienos institucijos ataskaitų teikimą, veiklos rezultatus, atskaitomybę ir ekspertines žinias bei kitus turto valdymo įgaliojimus, susijusius su Europos Sąjungos bendruoju biudžetu. Prireikus kartu su vertinimu pateikiamas pasiūlymas dėl teisėkūros procedūra priimamo akto.“;
            
         
               4)
            
            
               8 straipsnis pakeičiamas taip:
               „8 straipsnis
               Komisija ne vėliau kaip kiekvienų metų gegužės 31 d. pateikia Europos Parlamentui, Tarybai ir Audito Rūmams metinę ataskaitą apie praėjusių kalendorinių metų Fondo valdymą. Metinėje ataskaitoje apibūdinama Fondo finansinė būklė ir pateikiama informacija apie Fondo veikimą praėjusių kalendorinių metų pabaigoje, finansiniai srautai, taip pat svarbios operacijos ir visa atitinkama informacija apie finansines sąskaitas, kaip antai išsami informacija apie garantuojamų paskolų neįvykdytus skolinius kapitalo įsipareigojimus arba Fondo turtą praėjusiais kalendoriniais metais, taip pat išvados ir įgyta patirtis. Ataskaitoje taip pat pateikiama informacija apie Fondo finansų valdymą, veiklos rezultatus ir riziką praėjusių kalendorinių metų pabaigoje. Nuo 2019 m., o po to – kas trejus metus ataskaitoje taip pat pateikiamas Fondui nustatytų 9 % tikslo ir 10 % ribos, kaip nurodyta atitinkamai 3 straipsnio antroje ir trečioje pastraipose, tinkamumo vertinimas.“
            
         2 straipsnis
   Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Strasbūre 2018 m. kovo 14 d.
      
         
            Europos Parlamento vardu
         
         
            Pirmininkas
         
         A. TAJANI
      
      
         
            Tarybos vardu
         
         
            Pirmininkė
         
         L. PAVLOVA
      
   
   
      (1)  2018 m. vasario 8 d. Europos Parlamento pozicija (dar nepaskelbta Oficialiajame leidinyje) ir 2018 m. vasario 27 d. Tarybos sprendimas.
   
      (2)  2009 m. gegužės 25 d. Tarybos reglamentas (EB, Euratomas) Nr. 480/2009, įsteigiantis Išorės veiksmų garantijų fondą (OL L 145, 2009 6 10, p. 10).